[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.5.2009

COM(2009) 237 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 814/2000 του Συμβουλίου περί των δράσεων ενημέρωσης στον τομέα της κοινής γεωργικής πολιτικής {SEC(2009) 684}

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 814/2000 του Συμβουλίουπερί των δράσεων ενημέρωσης στον τομέα της κοινής γεωργικής πολιτικής

I. Εισαγωγή

Η παρούσα έκθεση αφορά την εφαρμογή του κανονισμού (ΕΚ) αριθ. 814/2000 του Συμβουλίου κατά την περίοδο 2007-2008.

Οι στόχοι των δράσεων ενημέρωσης σχετικά με την ΚΓΠ που προβλέπονται από τον κανονισμό (ΕΚ) αριθ. 814/2000 είναι οι εξής:

επεξήγηση, εφαρμογή και ανάπτυξη της ΚΓΠ, |

προώθηση και κατανόηση του ευρωπαϊκού γεωργικού προτύπου, |

ενημέρωση των γεωργών και όσων ζουν στις αγροτικές περιοχές, |

ευαισθητοποίηση της κοινής γνώμης σχετικά με τα θέματα και τους στόχους της ΚΓΠ. |

- Οι δράσεις κατατάσσονται σε δύο βασικές κατηγορίες:

αυτές που υποβάλλονται από οργανώσεις τρίτων μερών για συγχρηματοδότηση από το ΕΓΤΕ και μπορεί να είναι είτε ετήσια προγράμματα εργασίας είτε ειδικά μέτρα (επιδοτήσεις), |

αυτές που εκτελούνται με πρωτοβουλία της Επιτροπής και χρηματοδοτούνται σε ποσοστό 100% από το ΕΓΤΕ («άμεσες δράσεις»). |

- Το άρθρο 8 του κανονισμού (ΕΚ) αριθ. 814/2000 του Συμβουλίου προβλέπει ότι η Επιτροπή υποβάλλει ανά διετία έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού. Η παρούσα έκθεση είναι η τρίτη κατά σειρά. Η πρώτη έκθεση που αφορούσε την περίοδο 2000-2002 υποβλήθηκε τον Μάιο του 2003[1]. Η δεύτερη έκθεση που αφορούσε την περίοδο 2003-2006 υποβλήθηκε τον Ιούνιο του 2007[2].

Τα παραρτήματα περί των οποίων γίνεται λόγος στο κείμενο παρατίθενται στο συνοδευτικό έγγραφο εργασίας των υπηρεσιών της Επιτροπής.

II. Προϋπολογισμός

Για το 2007, διατέθηκε ο ίδιος προϋπολογισμός (6,5 εκατ. ευρώ) με εκείνον του 2006 για δράσεις ενημέρωσης από το κονδύλιο του προϋπολογισμού 05 08 06. Το 2008, ο προϋπολογισμός αυτός αυξήθηκε σε 7 εκατ. ευρώ.

Η κατανομή των δράσεων που πρέπει να αναληφθούν με πρωτοβουλία της Επιτροπής και εκείνων που πρέπει να χρηματοδοτηθούν (επιδοτήσεις) έχει ως εξής:

2006: άμεσες δράσεις (3 700 000 ευρώ) (57%) – επιδοτήσεις (2 800 000 ευρώ) (43%)

2007: άμεσες δράσεις (3 900 000 ευρώ) (60%) – επιδοτήσεις (2 600 000 ευρώ) (40%)

2008: άμεσες δράσεις (4 000 000 ευρώ) (57%) – επιδοτήσεις (3 000 000 ευρώ) (43%)

Η εκτέλεση του προϋπολογισμού, με βάση τις πιστώσεις ανάληψης υποχρεώσεων, ανήλθε στο 88% το 2007 και σε 91% το 2008, γεγονός που σημαίνει ότι συνεχίζεται η σταθερή απορρόφηση των πιστώσεων του προϋπολογισμού που προορίζονταν για επιδοτήσεις κατά την περίοδο που αφορά η έκθεση.

III. Κατανομή των χρηματοδοτούμενων δράσεων (με βάση τις πιστώσεις ανάληψης υποχρεώσεων)

Η πρώτη έκθεση σχετικά με την εφαρμογή του κανονισμού (ΕΚ) αριθ. 814/2000 του Συμβουλίου για την περίοδο 2000-2002 αναφερόταν στην αναθεώρηση των κανόνων εφαρμογής για τις επιδοτήσεις και στη σημαντική βελτίωση των μέτρων που εφαρμόστηκαν (απλοποίηση, περισσότερη διαφάνεια, καλύτερη αξιολόγηση των προτεινόμενων δράσεων ενημέρωσης, βελτίωση των ανακοινούμενων μηνυμάτων και καλύτερη διάδοσή τους). Η δεύτερη έκθεση για την περίοδο 2003-2006 έλαβε υπόψη τα πορίσματα της αξιολόγησης των μέτρων που λήφθηκαν στο πλαίσιο του παρόντος κανονισμού, η οποία πραγματοποιήθηκε εντός του ειδικού πλαισίου της πολιτικής αξιολόγησης της Επιτροπής για την περίοδο 2000-2005[3]· η έκθεση αυτή περιγράφει επίσης τη στρατηγική που χαράχθηκε και τις δράσεις που αναλήφθηκαν για την υλοποίηση της πολιτικής επικοινωνιών της Ευρωπαϊκής Επιτροπής σχετικά με τη βελτίωση της κατανόησης εκ μέρους των πολιτών θεμάτων που αφορούν την ΕΕ. Η στρατηγική αυτή συνεχίστηκε κατά την περίοδο 2007-2008. Οι προσπάθειες για τη βελτίωση της κατανόησης της ΚΓΠ από το ευρύ κοινό και από τα ενδιαφερόμενα μέρη των αγροτικών περιοχών αυξήθηκαν και εντατικοποιήθηκαν. Η ετήσια πρόσκληση υποβολής προτάσεων για συγχρηματοδοτούμενα μέτρα αναθεωρήθηκε για να ενθαρρύνει την μεγαλύτερη συμμετοχή μη γεωργικών οργανώσεων και την εφαρμογή μέτρων που απευθύνονται στο ευρύ κοινό[4]. Συνολικά, δόθηκε μεγαλύτερη έμφαση στον εντοπισμό των αναγκών ειδικών ομάδων στόχων, στον καλύτερο καθορισμό κατάλληλων μέτρων, σε δράσεις ενημέρωσης και σε στρατηγικές διάδοσης, καθώς και στην αξιολόγηση και την ανάδραση, ώστε να επιτευχθούν οι στόχοι του κανονισμού.

1. Επιδοτήσεις (ενημερωτικές δράσεις με πρωτοβουλία τρίτων)

Εκτός από τις δράσεις που περιελάμβαναν σεμινάρια και διαλέξεις, στην περίοδο αναφοράς, ιδιαίτερη έμφαση δόθηκε στη χρησιμοποίηση του κονδυλίου του προϋπολογισμού, μεταξύ άλλων, για τη συγχρηματοδότηση εκστρατειών ενημέρωσης που συμπεριελάμβαναν τηλεοπτικά και ραδιοφωνικά προγράμματα καθώς και οπτικοακουστικές παραγωγές.

Ο κανονισμός προβλέπει δύο είδη δράσεων, τις ειδικές ενημερωτικές δράσεις και τα ετήσια προγράμματα εργασίας. Οι ειδικές ενημερωτικές δράσεις είναι περιορισμένης έκτασης και διάρκειας εκδηλώσεις, οι οποίες πραγματοποιούνται βάσει κοινού προϋπολογισμού. Το ετήσιο πρόγραμμα εργασίας αποτελείται από δύο μέχρι πέντε ειδικές ενημερωτικές δράσεις. Για το 2008, αποφασίστηκε να συγχρηματοδοτηθούν στην ετήσια πρόταση υποβολής προτάσεων για το εν λόγω έτος μόνο ειδικές ενημερωτικές δράσεις. Στόχος ήταν να απλουστευθεί περισσότερο το καθεστώς επιδοτήσεων και να διασφαλιστεί η κατανομή πόρων σε μεγαλύτερο αριθμό δικαιούχων.

Το μέγιστο ποσοστό χρηματοδότησης των προαναφερόμενων δράσεων ανέρχεται στο 50% του επιλέξιμου κόστους. Το ποσοστό αυτό πάντως μπορεί να αυξηθεί μέχρι 75% σε εξαιρετικές περιπτώσεις, όπως προβλέπει ο κανονισμός εφαρμογής και καθορίζεται στην πρόσκληση υποβολής προτάσεων. Στην περίοδο αναφοράς, μόνο δύο δράσεις (από σύνολο 106) έλαβαν ποσοστό μεγαλύτερο του 50%, και οι δύο το 2008. Η μία δράση αφορούσε σεμινάρια που διοργανώθηκαν από οργάνωση σε επίπεδο ΕΕ σχετικά με το ρόλο των βιολογικών προϊόντων διατροφής και της βιολογικής γεωργίας στη μελλοντική ανάπτυξη της ΚΓΠ (68,69%)· η άλλη δράση αφορούσε εκστρατεία ενημέρωσης σχετικά με την ΚΓΠ σε κράτος μέλος της ΕΕ-12 (75%). Οι δράσεις αυτές παρουσίαζαν εξαιρετικό ενδιαφέρον σύμφωνα με τα κριτήρια που καθορίζονται στην πρόσκληση υποβολής προτάσεων, η οποία τόνιζε τη σημασία που έχουν για το ευρύ κοινό, την υψηλή τεχνική ποιότητα, τη σχέση κόστους-αποτελεσματικότητας καθώς και την αποτελεσματικότητα των σχεδίων διάδοσης, υπό όρους διασφάλισης της διάδοσης της πληροφόρησης στο ευρύτερο δυνατό κοινό.

Στο πλαίσιο της πρόσκλησης υποβολής προτάσεων του 2007, συγχρηματοδοτήθηκαν 12 προγράμματα και 27 ειδικές δράσεις. Θα πρέπει να σημειωθεί ότι κάθε πρόγραμμα περιλαμβάνει περισσότερες της μιας δράσεις και ότι τα 12 χρηματοδοτηθέντα προγράμματα περιελάμβαναν 32 ειδικές δράσεις, με αποτέλεσμα το γενικό σύνολο των δράσεων να ανέρχεται σε 59 για το 2007. Το 2008 συγχρηματοδοτήθηκαν 47 ειδικές δράσεις, με αποτέλεσμα το γενικό σύνολο των δράσεων να ανέρχεται σε 106 για τα δύο έτη. Επιπλέον, 3 δράσεις από προηγούμενα έτη έπρεπε να συγχρηματοδοτηθούν εκ νέου από τον προϋπολογισμό του 2008, διότι δεν ήταν δυνατό να ολοκληρωθούν εγκαίρως ώστε να ληφθούν υπόψη στα οικονομικά έτη στα οποία αναφέρονται. Χορηγήθηκαν επιδοτήσεις για 62 διαλέξεις και σεμινάρια, 26 εκστρατείες ενημέρωσης, 9 οπτικοακουστικές παραγωγές, 5 δημοσιεύσεις, 2 συμμετοχές σε εκθέσεις, 1 επίσκεψη και 1 πρόγραμμα ηλεκτρονικής εκμάθησης όσον αφορά την ΚΓΠ.

Κατά την περίοδο που αφορά η έκθεση χορηγήθηκαν επιδοτήσεις βάσει των ακόλουθων θεμάτων – Η ΚΓΠ γενικά (9), Η μεταρρύθμιση της ΚΓΠ (42), Το μέλλον της ΚΓΠ (15), Αγροτική ανάπτυξη (19), Κοινές Οργανώσεις Αγοράς, συμπεριλαμβανομένων των αγορών οίνου, οπωροκηπευτικών, γάλακτος κλπ (9), Βιολογική καλλιέργεια (5), Αειφόρος ανάπτυξη (3), Ποιότητα (2), Λοιπά (2).

[pic]Το 2007–2008, η αύξηση του αριθμού οπτικοακουστικών δράσεων αντανακλούσε την αυξημένη σημασία που δόθηκε στα οπτικοακουστικά προγράμματα στην πρόσκληση υποβολής προτάσεων λόγω της ικανότητάς τους να επιτυγχάνουν μεγαλύτερη ακροαματικότητα και να απευθύνονται σε μεγαλύτερο κοινό στο ευρύ κοινό. Ορισμένες δράσεις είχαν επίσης ως σκοπό να γνωρίσουν οι μαθητές τον τομέα της γεωργίας.

Οι κατηγορίες των δικαιούχων επιδοτήσεων ήταν οι ακόλουθες: επαγγελματικές γεωργικές οργανώσεις (39), μη κυβερνητικές οργανώσεις/ενώσεις (30), ιδιωτικός τομέας (20), περιφερειακές και τοπικές αρχές (17).

[pic]Μεταξύ των δικαιούχων συγκαταλέγονταν περιβαλλοντικές οργανώσεις και οργανώσεις αγροτικής ανάπτυξης σε επίπεδο ΕΕ. Επιπλέον, στους καταλόγους των δικαιούχων εκπροσωπούνταν ευρέως τα μέσα μαζικής ενημέρωσης, τα πανεπιστήμια και οι εθνικές οργανώσεις γεωργών (συχνά μέλη φορέων κοινοτικού επιπέδου). Για ορισμένες συγχρηματοδοτούμενες δράσεις, οι δικαιούχοι έκαναν χρήση της δυνατότητας συμμετοχής και άλλες οργανώσεων ως εταίρων στην εκτέλεση των έργων.

Ο ακόλουθος πίνακας περιλαμβάνει τον αριθμό των αιτήσεων που παρελήφθησαν και έγιναν δεκτές ανά κράτος μέλος.

Πίνακας I

[pic]

Το παράρτημα 1 παρέχει επισκόπηση των επιδοτήσεων που χορηγήθηκαν κατά τη διάρκεια της περιόδου που αφορά η έκθεση. Λεπτομερέστερες πληροφορίες για κάθε επιδότηση παρέχονται στην ακόλουθη ιστοσελίδα Europa : http://ec.europa.eu/agriculture/grants/capinfo/index_en.htm

Οι προσκλήσεις υποβολής προτάσεων ευνόησαν τις συγχρηματοδοτούμενες δράσεις με υψηλή προστιθέμενη αξία, στις οποίες μπορούσε να χρησιμοποιηθεί πάνω από ένα στοιχείο μέσων μαζικής ενημέρωσης. Όπως και κατά το παρελθόν, δόθηκε έμφαση στον καλύτερο προσδιορισμό του κοινού στο οποίο απευθύνονται και στη καλύτερη διάδοση της πληροφορίας. Ζητήθηκε από τους αιτούντες να υποβάλουν σχέδιο μέσου μαζικής ενημέρωσης για τα έργα που πρότειναν, το οποίο περιλαμβάνει λεπτομέρειες σχετικά με την εκτέλεση του έργου, τον τρόπο διάδοσης του μηνύματος και τον τρόπο αξιολόγησης της αποτελεσματικότητάς του. Είναι σημαντικό να τονιστεί ότι κατά την περίοδο που αφορά η έκθεση, όπως και στο παρελθόν, σημαντικός αριθμός συγχρηματοδοτούμενων δράσεων έγινε γνωστός σε ευρύτερο κοινό, πέραν των άμεσων συμμετεχόντων, χάρη στο πολλαπλασιαστικό αποτέλεσμα του ειδικευμένου τύπου και των μέσων ενημέρωσης, καθώς και στην αυξημένη χρήση του διαδικτύου ως εργαλείου διάδοσης.

Το 2007-2008, μεταξύ των δικαιούχων επιδοτήσεων συγκαταλέγονταν εκ νέου πολλές κοινωνικοεπαγγελματικές οργανώσεις σε επίπεδο ΕΕ, των οποίων τα κεντρικά γραφεία βρίσκονται συχνά στο Βέλγιο. Πολλές συγχρηματοδοτούμενες δράσεις συνέχισαν να εκτελούνται στην Ιταλία, γεγονός που αντανακλά το σημερινό υψηλό επίπεδο ενδιαφέροντος. Αντίθετα, το ενδιαφέρον που εκδήλωσαν οι βόρειες χώρες της ΕΕ εξακολούθησε, εν γένει, να είναι μάλλον χαμηλό.

Είναι σκόπιμο να προστεθεί ότι καταγράφηκε αύξηση του αριθμού των αιτήσεων που υποβλήθηκαν από τα νέα κράτη μέλη, όπου ο αριθμός ήταν πολύ χαμηλός. Οι λόγοι είναι δύο. Πρώτον, οι υπηρεσίες της Επιτροπής κατέβαλαν σημαντικές προσπάθειες για να αυξηθεί η ευαισθητοποίηση του κοινού όσον αφορά τις προσκλήσεις υποβολής προτάσεων στις εν λόγω χώρες. Ο δεύτερος λόγος είναι ότι κατά την περίοδο αυτή ορισμένες ενημερωτικές δράσεις προωθήθηκαν ενεργά στα νέα κράτη μέλη. Οι υπηρεσίες της Επιτροπής θα συνεχίσουν να αναζητούν τρόπους προκειμένου να βελτιωθεί η αυξανόμενη ευαισθητοποίηση όσον αφορά τις συγχρηματοδοτούμενες δράσεις.

2. Ενημερωτικές δράσεις που αναλήφθηκαν με πρωτοβουλία της Επιτροπής

Το 2007-2008, όπως και κατά την προηγούμενη περίοδο, πολλές ήταν οι δράσεις που χρηματοδοτήθηκαν με πρωτοβουλία της Επιτροπής. Για την εκτέλεσή τους χρειάστηκε συχνά εξωτερική τεχνική βοήθεια. Περίπου το 60% του προϋπολογισμού διατέθηκε για τις δράσεις αυτές το 2007 και περίπου το 57% το 2008.

Το παράρτημα II περιλαμβάνει όλες τις ενημερωτικές πρωτοβουλίες της Επιτροπής κατά την περίοδο 2007-2008 καθώς και το σχετικό κόστος.

Διασκέψεις

Το 2007-2008, υπήρξε συνεχής συνεργασία με τα κράτη μέλη, το Ευρωπαϊκό Κοινοβούλιο και άλλες υπηρεσίες της Επιτροπής, καθώς και τον μη κυβερνητικό τομέα, όσον αφορά τη διοργάνωση διασκέψεων. Για παράδειγμα, η Επιτροπή συνέβαλε στη διάσκεψη της γαλλικής προεδρίας για την επισιτιστική ασφάλεια «Ποιος θα θρέψει τον κόσμο;» που διεξήχθη στις 3 Ιουλίου 2008. Επίσης, τον Ιούλιο του 2008, διοργανώθηκε διάσκεψη σχετικά το ρόλο της ΕΕ στην αειφόρο χρήση του νερού στη γεωργία στο πλαίσιο προγράμματος εκδηλώσεων που διεξήχθη στο περίπτερο της ΕΕ κατά τη διεθνή έκθεση της Zaragoza, με θέμα «Νερό και αειφόρος ανάπτυξη».

Όπως και κατά το παρελθόν, οι διασκέψεις αποτέλεσαν ένα φόρουμ ευρέων διαβουλεύσεων και ανταλλαγής απόψεων σε θέματα κοινοτικής πολιτικής. Για παράδειγμα, τον Φεβρουάριο 2007, η διάσκεψη με τίτλο «Food Quality Certification – Adding Value to Farm Produce» συγκέντρωσε στις Βρυξέλλες όλα τα ενδιαφερόμενα μέρη (γεωργούς, παραγωγούς, μεταποιητές, διανομείς) προκειμένου να συζητηθεί το εν λόγω θέμα. Σημαντική ήταν η συμβολή της στη συζήτηση όσον αφορά την ευρύτερη επανεξέταση της πολιτικής της ποιότητας των γεωργικών προϊόντων. Τον Απρίλιο του 2007, νέοι γεωργοί από την ΕΕ-27 συμμετείχαν σε «ημέρα διαλόγου» με τον αρμόδιο Επίτροπο για θέματα Γεωργίας και Αγροτικής Ανάπτυξης, κατά τη διάρκεια της οποίας συζήτησαν το μέλλον της γεωργίας στην ΕΕ. Το γεγονός αυτό μεταδόθηκε απευθείας χάρη στην τεχνολογία μετάδοσης εικόνας μέσω διαδικτύου (web streaming).

Τον Οκτώβριο του 2008, πραγματοποιήθηκε κορυφαία εκδήλωση όσον αφορά την αγροτική ανάπτυξη με θέμα “Europe's rural areas in action: facing the challenges of tomorrow” (Οι αγροτικές περιοχές της Ευρώπης σε δράση: Αντιμετωπίζοντας τις προκλήσεις του αύριο) στην Κύπρο. Εκπρόσωποι από διάφορους τομείς – υπουργοί, γεωργοί, ενδιαφερόμενα μέρη και ακαδημαϊκοί εμπειρογνώμονες – αντάλλαξαν ιδέες και εμπειρίες όσον αφορά τις προκλήσεις που αντιμετωπίζουν οι αγροτικές περιοχές στην ΕΕ.

Η διάδοση των πρακτικών των διασκέψεων μέσω διαδικτύου συνέβαλε στη συμμετοχή ευρύτερου κοινού στη συζήτηση των εν λόγω θεμάτων.

Συμμετοχή σε εκθέσεις με περίπτερα

Η σημασία που αποδίδει η Επιτροπή στην αρχή της «επικοινωνίας σε τοπικό επίπεδο» εξακολούθησε να επηρεάζει τη διοργάνωση εκθέσεων το 2007-2008. Η συνεργασία με άλλα όργανα της ΕΕ, τα κράτη μέλη, οργανώσεις της κοινωνίας των πολιτών και τις άλλες υπηρεσίες της Επιτροπής ενισχύθηκε με στόχο τη διοργάνωση κατάλληλων εκδηλώσεων. Η συμμετοχή στις εκθέσεις συνέχισε να παρέχει μία πλατφόρμα για διάλογο με τους γεωργούς, τα ενδιαφερόμενα μέρη και το ευρύ κοινό όσον αφορά την ΚΓΠ και τα θέματα που αφορούν την αγροτική ανάπτυξη. Σχεδιάστηκαν ειδικές δραστηριότητες για μαθητές, ιδίως όσον αφορά το θέμα της προώθησης της καλύτερης διατροφής και σχεδίων διανομής γάλακτος και οπωροκηπευτικών στα σχολεία. Στο μέλλον θα συνεχιστεί η έμφαση στη διοργάνωση εκδηλώσεων και στη διάδοση μηνυμάτων σημαντικού ενδιαφέροντος για το ευρύ κοινό.

Η συμμετοχή σε εκθέσεις στα νέα κράτη μέλη ενισχύθηκε κατά τη διάρκεια αυτής της περιόδου. Παράλληλα καταβλήθηκαν προσπάθειες για την προώθηση του διαλόγου με τα ενδιαφερόμενα μέρη του αγροτικού κόσμου και τις οργανώσεις της κοινωνίας των πολιτών στις χώρες αυτές.

Δημοσιεύσεις

Η δραστηριότητα αυτή συνέχισε να εφαρμόζεται σύμφωνα με το νομοθετικό πρόγραμμα και λαμβάνοντας υπόψη τις τελευταίες έρευνες του Ευρωβαρομέτρου όσον αφορά τις ανάγκες επικοινωνίας. Η μεταρρύθμιση της ΚΟΑ στον τομέα του οίνου, ο διαγνωστικός έλεγχος της ΚΓΠ και η πολιτική ποιότητας καταλαμβάνουν εξέχουσα θέση, ενώ παράλληλα δημοσιεύθηκε σειρά ενημερωτικών φυλλαδίων με θέματα γενικού ενδιαφέροντος για το ευρύ κοινό.

Κατά την περίοδο που αφορά η έκθεση αναπτύχθηκαν περαιτέρω οι δημοσιεύσεις σε ηλεκτρονική μορφή. Αυξήθηκε επίσης η χρήση των δικτύου κέντρων αναμετάδοσης πληροφοριών της Ευρωπαϊκής Επιτροπής για τη διανομή δημοσιεύσεων που απευθύνονται στο ευρύ κοινό.

Ιστοσελίδα

Η ιστοσελίδα «Γεωργία και Αγροτική Ανάπτυξη» συνέχισε να αναπτύσσεται κατά τη διάρκεια της περιόδου που αφορά η έκθεση, ιδίως ως σημαντική πηγή ειδικών πληροφοριών σχετικά με την ΚΓΠ και την αγροτική ανάπτυξη.

Την 1η Οκτωβρίου 2008, σημειώθηκε σημαντική πρόοδος όσον αφορά τη βελτίωση της διαφάνειας της ΚΓΠ: το κεφάλαιο σχετικά με τους δικαιούχους ενισχύσεων στο πλαίσιο της ΚΓΠ, το οποίο είχε ξεκινήσει πριν από δύο έτη, περιέχει σήμερα μία σειρά συνδέσμων με ιστοσελίδες του κράτους μέλους με πληροφορίες σχετικά με τους δικαιούχους ενισχύσεων στο πλαίσιο της ΚΓΠ (το ΕΓΤΑΑ για τις ενισχύσεις που πραγματοποιήθηκαν κατά την περίοδο από 1η Ιανουαρίου έως 15 Οκτωβρίου 2007) σύμφωνα με το άρθρο 44α του κανονισμού (ΕΚ) αριθ. 1290/2005 του Συμβουλίου όπως τροποποιήθηκε με τον κανονισμό (ΕΚ) αριθ. 1437/2007[5] του Συμβουλίου και τον κανονισμό (ΕΚ) αριθ. 259/2008[6] της Επιτροπής. Μέχρι τις 30 Απριλίου 2009, οι δικαιούχοι των ενισχύσεων του ΕΓΤΕ θα καλύπτονται επίσης από τις αντίστοιχες ιστοσελίδες του κράτους μέλους, οι οποίες θα είναι προσβάσιμες μέσω της δικτυακής πύλης της Επιτροπής.

Πραγματοποιήθηκαν πέντε ηλεκτρονικές διαβουλεύσεις όσον αφορά τα ακόλουθα θέματα: (τον διαγνωστικό έλεγχο της ΚΓΠ, το σχέδιο προώθησης της κατανάλωσης φρούτων στα σχολεία, το μέλλον του προγράμματος «Διανομή τροφίμων στους απόρους», την επανεξέταση του καθεστώτος των μειονεκτικών περιοχών και την πολιτική ποιότητας των γεωργικών προϊόντων στην ΕΕ). Οι συνεισφορές των ενδιαφερομένων μερών και του κοινού έχουν ληφθεί ή λαμβάνονται υπόψη από τις υπηρεσίες της Επιτροπής κατά την εκπόνηση των αντίστοιχων νομοθετικών προτάσεων ή άλλων μέτρων.

Η υπηρεσία ηλεκτρονικού ταχυδρομείου «Agriculture Newsdigest», η οποία δημιουργήθηκε το 2002, αποστέλλεται επί του παρόντος τακτικά σε πάνω από 17.000 συνδρομητές απ’ όλο τον κόσμο. Ο αριθμός των συνδρομητών στα ενημερωτικά δελτία και σημειώματα της «Monitoring Agri-trade Policy (MAP)/Παρακολούθηση της εμπορικής πολιτικής στον τομέα της γεωργίας» αυξήθηκε σε 3.750.

Το 2008 άρχισαν οι προετοιμασίες για μια εντελώς νέα έκδοση της ιστοσελίδας στο νέο σχεδιασμό κωδικού αναγνώρισης της Επιτροπής με τη χρήση της τεχνολογίας διαχείρισης του περιεχομένου web και την παροχή διαδραστικών εργαλείων. Η έναρξή της προβλέπεται για το 2009.

Δημοσκοπήσεις

Η ΓΔ Γεωργίας συνέχισε να χρησιμοποιεί την έρευνα του Ευρωβαρομέτρου για τη διενέργεια δημοσκοπήσεων στους πολίτες της ΕΕ όσον αφορά τη γεωργία, την ΚΓΠ και την αγροτική ανάπτυξη. Επιπλέον, το 2007 πραγματοποιήθηκε σε 15 κράτη μέλη ποιοτική μελέτη όσον αφορά συμπεριφορές των πολιτών και το επίπεδο γνώσης σε θέματα γεωργίας και ΚΓΠ. Από μελέτη που πραγματοποιήθηκε επίσης το 2007 όσον αφορά τα ενδιαφερόμενα μέρη («Stakeholder Mapping and Perception Audit»), κατέστη δυνατό να βελτιωθούν οι γνώσεις των εν λόγω οργανώσεων στην ΕΕ-27 που επηρεάζουν τη συζήτηση σε θέματα ΚΓΠ. Τα αποτελέσματα της έρευνας αυτής χρησιμοποιήθηκαν από τη ΓΔ Γεωργίας και Αγροτικής Ανάπτυξης για την υλοποίηση των σημερινών δραστηριοτήτων επικοινωνίας.

Επιπλέον, η βάση δεδομένων των μέσων ενημέρωσης όσον αφορά τη γεωργία και την αγροτική ανάπτυξη επεκτάθηκε επίσης σημαντικά.

Επισκέψεις

Το 2007-2008, η ΓΔ συνέχισε να προωθεί μέσω του προγράμματος επισκέψεών της την καλύτερη κατανόηση θεμάτων της ΚΓΠ και της αγροτικής ανάπτυξης από το ευρύ κοινό, ιδίως από τα ενδιαφερόμενα μέρη και τους φοιτητές.

Δόθηκε επίσης ιδιαίτερη έμφαση στην ανάπτυξη της πρωτοβουλίας που αφορά διάλογο με τα πανεπιστήμια. Οι επαφές με τα πανεπιστήμια στα κράτη μέλη πολλαπλασιάστηκαν. Ο αριθμός των παρουσιάσεων για θέματα ευρωπαϊκής γεωργικής πολιτικής και πολιτικής αγροτικής ανάπτυξης στα κολλέγια αυξήθηκε κατά την εν λόγω περίοδο και η τάση αυτή θα συνεχιστεί το 2009.

IV. Τα ποσοστά των δαπανών (αναλήψεις υποχρεώσεων και πληρωμές) όσον αφορά τις επιδοτήσεις με πρωτοβουλία τρίτων και τις ενημερωτικές δράσεις με πρωτοβουλία της Επιτροπής

2006 | 2007 | 2008 |

Επιδοτήσεις | Άμεσες δράσεις | Επιδοτήσεις | Άμεσες δράσεις | Επιδοτήσεις | Άμεσες δράσεις |

Προβλεπόμενος προϋπολογισμός | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Αναλήψεις υποχρεώσεων (ευρώ) | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94% | 97 % | 99% | 81% | 84% | 97% |

Πληρωμές | 1 578 865 | 2 779 904 | 1 702 568 | 2 767 295 | (*) | (*) |

(ευρώ)(**) |

(*) Τα στοιχεία δεν είναι ακόμη διαθέσιμα – οι περισσότερες από τις δράσεις συνεχίζονται.

(**) Όσον αφορά το έτος της ανάληψης της υποχρέωσης και το επόμενο έτος (κανόνας ν+1).

Σημειώνεται ότι οι ετήσιες πληρωμές είναι πάντοτε μικρότερες από τα ποσά που είχαν αναληφθεί αρχικά. Στην περίπτωση των επιδοτήσεων, αυτό μπορεί να εξηγηθεί κατ’ αρχάς από το γεγονός ότι σε πολλές περιπτώσεις το τελικό κόστος των δράσεων είναι χαμηλότερο από το αυτό που έχει αρχικά προβλεφθεί από τον δικαιούχο και, δεύτερον, διότι όλες οι δαπάνες που δηλώνουν οι δικαιούχοι δεν μπορούν να θεωρηθούν επιλέξιμες. Στην περίπτωση ανάληψης δράσεων με πρωτοβουλία της Επιτροπής, οι διαφορές είναι μικρότερες λόγω των αναλήψεων υποχρεώσεων που λαμβάνονται υπόψη σε όλες τις δυνατές προβλέψιμες δαπάνες οι οποίες ορισμένες φορές είναι τελικά χαμηλότερες από τις αρχικά προβλεπόμενες.

V. Εκστρατείες ενημέρωσης σε θέματα μείζονος σημασίας

Μεγάλες εκστρατείες ενημέρωσης διοργανώθηκαν σε θέματα μείζονος σημασίας κατά την περίοδο 2007-2008 στο πλαίσιο των προσπαθειών που καταβλήθηκαν για την ενημέρωση του κοινού όσον αφορά τα αποτελέσματα της μεταρρύθμισης της ΚΓΠ και το ρόλο της αγροτικής ανάπτυξης. Η δράση αυτή ήταν σύμφωνη με την προτεραιότητα που δόθηκε από την Ευρωπαϊκή Επιτροπή στην πολιτική επικοινωνίας και με την ανάγκη για διάλογο και συζήτηση, με σκοπό να μειωθεί το χάσμα μεταξύ της ΕΕ και των πολιτών. Η ΓΔ Γεωργίας και Αγροτικής Ανάπτυξης κατέβαλε συνεπώς μεγαλύτερες προσπάθειες επικοινωνίας για να ευαισθητοποιήσει το ευρύ κοινό, σύμφωνα με τη στρατηγική επικοινωνίας που επικαιροποιήθηκε το 2006 και με την εντολή που έλαβε δυνάμει του κανονισμού (ΕΚ) αριθ. 814/2000 του Συμβουλίου.

Για παράδειγμα, στις 4 Ιουλίου 2007, η θέσπιση από την Επιτροπή νομοθετικών προτάσεων για τη μεταρρύθμιση στον τομέα του οίνου[7] συνοδεύτηκε από συναντήσεις υψηλών ανώτερων υπαλλήλων των 15 κρατών μελών με εκπροσώπους του Τύπου και τα ενδιαφερόμενα μέρη, ενώ παράλληλα διεξαγόταν στις Βρυξέλλες η διάσκεψη Τύπου του αρμόδιου Επιτρόπου για θέματα γεωργίας και αγροτικής ανάπτυξης. Στις συναντήσεις αυτές παρευρίσκονταν περισσότεροι από 250 δημοσιογράφοι των ειδικευμένων και περιφερειακών μέσων ενημέρωσης καθώς και εκπρόσωποι τοπικών τηλεοπτικών και ραδιοφωνικών σταθμών. Οι συναντήσεις αυτές συγκέντρωσαν πάνω από 500 ενδιαφερόμενα μέρη τα οποία εκπροσωπούν ένα ευρύ φάσμα οργανώσεων της κοινωνίας των πολιτών, των ΜΚΟ, των περιφερειακών και εθνικών κυβερνήσεων και οργάνων. Παρόμοια εκδήλωση διοργανώθηκε στις 24 Ιανουαρίου 2007, η οποία συνέπεσε με τη θέσπιση από την Επιτροπή των προτάσεών της[8] για τη μεταρρύθμιση του καθεστώτος των οπωροκηπευτικών.

Οι δράσεις επικοινωνίας σχετικά με τον διαγνωστικό έλεγχο της Κοινής Γεωργικής Πολιτικής είχαν ακόμη μεγαλύτερη εμβέλεια. Διεξήχθησαν σε δύο φάσεις: η πρώτη αφορούσε την ανακοίνωση της Επιτροπής της 20ής Νοεμβρίου 2007[9], η οποία περιελάμβανε διασκέψεις με τα ενδιαφερόμενα μέρη, ηλεκτρονικές διαβουλεύσεις και διάλογο σχετικά με τα θέματα που εξετάστηκαν κατά τη διάρκεια των εκδηλώσεων και των διασκέψεων. Η δράση αυτή συνοδεύτηκε από τη δημοσίευση ειδικών εγγράφων και έντυπου υλικού, καθώς και από ηλεκτρονικό υλικό και την παραγωγή οπτικοακουστικού υλικού. Η δεύτερη φάση η οποία αφορούσε τις νομοθετικές προτάσεις[10], περιελάμβανε μία πολύ μεγάλη εκστρατεία ενημέρωσης στην συμμετείχαν όλα σχεδόν τα κράτη μέλη και η οποία διεξήχθη στις 20 και 21 Μαΐου 2008. Με την ευκαιρία αυτή κλήθηκαν εκ νέου ανώτεροι υπάλληλοι να παρουσιάσουν, να εξηγήσουν, να συζητήσουν τις νομοθετικές προτάσεις με εκπροσώπους των κοινωνικοεπαγγελματικών οργανώσεων και τα μέσα ενημέρωσης σε όλη την ΕΕ. Πάνω από 1.000 ενδιαφερόμενα μέρη και 350 δημοσιογράφοι συμμετείχαν στις συναντήσεις αυτές οι οποίες είχαν μεγάλη κάλυψη από τα μέσα ενημέρωσης. Επρόκειτο για μία μείζονος σημασίας δράση σε θέματα επικοινωνίας σε τοπικό επίπεδο με όλα τα ενδιαφερόμενα μέρη, συμπεριλαμβανομένου, εξ ορισμού, του κοινού.

Το 2008 υλοποιήθηκαν επίσης δραστηριότητες επικοινωνίας, εκπαίδευσης και ευαισθητοποίησης που συνδέονται με το σχέδιο προώθησης της κατανάλωσης οπωροκηπευτικών στα σχολεία, ως μέρος των προσπαθειών της Επιτροπής να βελτιωθεί η υγεία και η διατροφή, όπως καθορίζεται στη Λευκή Βίβλο για μια «Ευρωπαϊκή στρατηγική για θέματα υγείας που έχουν σχέση με τη διατροφή, το υπερβολικό βάρος και την παχυσαρκία»[11]. Μία εκστρατεία στο διαδίκτυο, η οποία περιλαμβάνει τη διοργάνωση εκδηλώσεων στα σχολεία και διαγωνισμό φωτογραφίας χρησιμοποιήθηκαν κυρίως για τη διάδοση πληροφοριών σε σχέση με το σχέδιο διανομής γάλακτος στα σχολεία. Τον Δεκέμβριο του 2008 διοργανώθηκε σημαντική διάλεξη η οποία συγκέντρωσε κυβερνητικούς και μη κυβερνητικούς φορείς, επιστήμονες, επαγγελματικές οργανώσεις, ΜΚΟ και εμπειρογνώμονες σε θέματα διατροφής, με σκοπό τη δημιουργία δικτύου και την ανταλλαγή πληροφοριών και βέλτιστων πρακτικών όσον αφορά την προώθηση σχεδίων κατανάλωσης οπωροκηπευτικών στην ΕΕ. Η δράση αυτή παρείχε, μεταξύ άλλων , σημαντικές κατευθυντήριες γραμμές για τον σχεδιασμό μέτρων ενημέρωσης στο μέλλον στον τομέα αυτό.

Οι εντατικές αυτές προσπάθειες επικοινωνίας συνέβαλαν στη βελτίωση της κατανόησης των θεμάτων που αφορούν τη γεωργία και την αγροτική ανάπτυξη τόσο από το ευρύ κοινό όσο και από τα ενδιαφερόμενα μέρη.

VI. ΣΥΜΠΕΡΑΣΜΑ

Κατά την περίοδο 2007-2008, εντάθηκαν οι προσπάθειες για τη βελτίωση της κατανόησης και της αποδοχής της ΚΓΠ από το ευρύ κοινό, καθώς και για τη διατήρηση και την αύξηση της στήριξης από τα ενδιαφερόμενα μέρη στη γεωργία και στις αγροτικές περιοχές. Μεγάλη σημασία δόθηκε στην τοπική διάσταση με την πρόβλεψη δράσεων ενημέρωσης. Τα στρατηγικά μηνύματα βελτιώθηκαν και έγιναν σαφέστερα. Αυξήθηκε η συνέργεια με τον κυβερνητικό και μη κυβερνητικό τομέα, καθώς και μεταξύ των διαφόρων εργαλείων επικοινωνίας. Αναπτύχθηκαν δράσεις που αποβλέπουν στην προσέλκυση νέου και μικρότερου σε ηλικία κοινού, με τη χρήση του διαδικτύου και οπτικοακουστικών εργαλείων. Δόθηκε νέα έμφαση στην καλύτερη διάδοση των πληροφοριών τόσο για τα συγχρηματοδοτούμενα μέτρα και δράσεις όσο και για εκείνα που αναλαμβάνονται με πρωτοβουλία της Επιτροπής. Οι βασικές εξελίξεις της πολιτικής συνοδεύτηκαν από μεγάλης κλίμακας ενημερωτικές εκστρατείες στις πρωτεύουσες, με συναντήσεις υψηλού επιπέδου των μέσων ενημέρωσης και των ενδιαφερομένων μερών παρέχοντας τη δυνατότητα καθιέρωσης ανοικτού και ειλικρινούς διαλόγου για τα εν λόγω θέματα. Συνολικά, οι δράσεις αυτές συνέβαλαν στη βελτίωση της κατανόησης τόσο από τα ενδιαφερόμενα μέρη στις αγροτικές περιοχές όσο και από το ευρύ κοινό, των οφελών της ΚΓΠ και του ρόλου της αγροτικής ανάπτυξης, σύμφωνα με τους στόχους του κανονισμού (ΕΚ) αριθ. 814/2000.

Παραρτήματα:

Παράρτημα I: | Πίνακες όσον αφορά τις επιδοτήσεις για το 2007-2008 |

Παράρτημα II: | Κατανομή των άμεσων δράσεων από την Επιτροπή για το 2007-2008 |

- [1] Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (ΕΚ) αριθ. 814/2000 του Συμβουλίου που αφορά τα μέτρα ενημέρωσης σχετικά με την κοινή γεωργική πολιτική (COM(2003) 235 τελικό της 8.5.2003).

[2] Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την στον τομέα της κοινής γεωργικής πολιτικής (COM(2007) 324 τελικό της 13.06.2007).

[3] Ευρωπαϊκή Επιτροπή, ΓΔ AGRI, Contract AGRI 2005/0421, Evaluation of the Information Policy on the Common Agricultural Policy, Δεκέμβριος 2006.

[4] ΕΕ C 236 της 30.9.2006, σ. 71· ΕΕ C 238 της 10.10.2007, σ. 9.

[5] ΕΕ L 322 της 7.12.2007, σ. 1.

[6] ΕΕ L 76 της 19.3.2008, σ. 28.

[7] COM (2007) 372 τελικό της 4.7.2007.

[8] COM(2007) 17 τελικό της 24.1.2007.

[9] COM (2007) 722 τελικό της 20.11.2007

[10] COM (2008) 306 τελικό της 20.5.2008.

[11] COM (2007) 279 τελικό της 30.5.2007.